"Neliniște", un regal teatral cu Dorina Lazăr
Opera Națională Română Timișoara va găzdui luni, 8 aprilie, cu începere de la ora 20, o reprezentație a spectacolului cu piesa "Nelinişte " de Ivan Vîrîpaev, pusă în scenă de regizorul Bobi Pricop şi avându-i în distribuţie pe Dorina Lazăr, Nicoleta Lefter, Niko Becker, Alexandru Papadopol, Mihai Smarandache şi Gabriel Pintilei.
"Manhattan, New York, apartamentul faimoasei scriitoare americane, cu origini polonezo-germane, Ula Richter.
Ea, nominalizată la Premiile Nobel, o persoană rezervată și discretă, acordă un interviu important jurnalistului polonez Krzysztof Zieliński. Interviul are o miză dublă: pentru Krzysztof poate fi o rampă de lansare către o carieră la New York, capitala media a lumii și paradisul oricărui jurnalist, iar pentru Ula reprezintă o extraordinară ocazie de a spune adevărul sau, poate, de a crea confuzie, construindu-și astfel un alt mit personal.
CITEȘTE ȘI: Încă un primar din Timiș a trecut la PSD
Spectacolul se articulează în jurul personajului scriitoarei interpretate cu multiple nuanțe de Dorina Lazăr. Regizorul Bobi Pricop lasă spațiu răsturnărilor dialectice ale credibilității creației în fața faptelor vieții, din care se naște neliniștea ce tulbură conștiința personajelor.
Aparența desfășurării relativ statice a spectacolului creează fundalul confruntării conștiințelor în acest veritabil teatru de idei.
Neliniște e spectacolul fuziunii dintre ficțiuni și realități contradictorii, dintre ceea ce nu poate fi spus până la capăt și ceea ce e inventat ca să poată fi suportat până la capăt.
Producţie a Teatrului Odeon Bucureşti, spectacolul se adresează publicului care a depăşit vârsta de zece ani şi durează o oră şi 40 de minute, fără pauză.
Scenografia poartă semnătura Oanei Micu, traducerea, pe a Ralucăi Rădulescu, iar light design-ul, pe a lui Costi Baciu", precizează organizatorii.